Document ID: 32002L0079

32002L0079
L 291/1
JURNALUL OFÍCIAL AL UNIUNII EUROPENE
DIRECTIVA 2002/79/CE A COMISIEI
din 2 octombrie 2002
de modificare a anexelor la Directivele 76/895/CEE, 86/362/CEE, 86/363/CEE și 90/642/CEE ale Consiliului privind stabilirea conținuturilor maxime pentru reziduurile de pesticide de pe și din cereale, produse alimentare de origine animală și anumite produse de origine vegetală, inclusiv fructe și legume
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/895/CEE a Consiliului din 23 noiembrie 1976 privind stabilirea conținuturilor maxime de reziduuri de pesticide din și de pe fructe și legume (1), astfel cum a fost modificată ultima dată prin Directiva 2002/71/CE a Comisiei (2), în special articolul 5,
având în vedere Directiva 86/362/CEE a Consiliului din 24 iulie 1986 privind stabilirea conținuturilor maxime de reziduuri de pesticide din și de pe cereale (3), astfel cum a fost modificată ultima dată prin Directiva 2002/76/CE a Comisiei (4), în special articolul 10,
având în vedere Directiva 86/363/CEE a Consiliului din 24 iulie 1986 privind stabilirea conținutului maxim pentru reziduurile de pesticide de pe și din produsele alimentare de origine animală (5), astfel cum a fost modificată ultima dată prin Directiva 2002/71/CE a Comisiei, în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (6), astfel cum a fost modificată ultima dată prin Directiva 2002/76/CE, în special articolul 7,
întrucât:
(1)
Anexele la directivele 76/895/CEE, 86/362/CEE, 86/363/CEE și 90/642/CEE conțin liste de reziduuri de pesticide și conținuturi maxime fixate pentru acestea.
(2)
După reexaminarea datelor disponibile, a rezultat că există suficiente informații pentru a permite stabilirea unor conținuturi maxime pentru anumite reziduuri de pesticide, respectiv: abamectin, azociclotin, bioresmetrin, bifentrin, bitertanol, bromopropilat, clofentezin, ciromazin, cihexatin, fenpropimorf, flucitrinat, hexaconazol, metacrifos, miclobutanil, penconazol, procloraz, profenofos, resmetrin, tridemorf, triadimefon și triadimenol.
(3)
Prezența reziduurilor de pesticide în produsele de origine animală poate fi explicată prin practicile agricole. Este necesar să se țină seama de datele relevante obținute atât în urma utilizării pesticidelor autorizate, cât și a testelor controlate și a studiilor privind alimentația animală.
(4)
Informațiile disponibile au fost reexaminate. Pentru numeroase combinații între un pesticid și un produs agricol există suficiente informații care să permită calcularea conținutului maxim de reziduuri la care reziduurile de pesticid în cauză pot fi considerate sigure pentru sănătatea umană. Întrucât acest conținut depășește pragul de detectare, se impune fixarea conținutului maxim de reziduuri la valoarea conținutului calculat. Pentru anumite combinații, informațiile disponibile sunt neconcludente și se impune stabilirea conținutului maxim de reziduuri la valoarea pragului de detectare. Pentru altele, informația este adecvată, dar se pare că stabilirea unui conținut maxim de reziduuri peste pragul de detectare poate duce la o expunere acută și cronică a consumatorului la reziduuri, fapt inacceptabil. În astfel de cazuri, se impune stabilirea conținutului maxim de reziduuri la valoarea pragului de detectare.
(5)
Expunerea acută a consumatorilor la pesticide, pe durata întregii lor vieți, prin intermediul produselor alimentare care pot conține reziduuri de pesticide a fost estimată și evaluată conform procedurilor și practicilor în vigoare în Comunitatea Europeană, ținându-se seama de directivele publicate de Organizația Mondială a Sănătății (7). Conținuturile maxime de reziduuri de abamectin rezultate din utilizarea medicamentelor veterinare care conțin aceeași substanță pentru tratamentul speciilor de animale producătoare de alimente au fost stabilite în conformitate cu Regulamentul (CEE) nr. 2377/90 al Consiliului (8), astfel cum a fost modificat ultima dată prin Regulamentul (CE) nr. 1752/2002 al Comisiei (9) [Regulamentul (CE) nr. 3425/93 al Comisiei (10) ]. Au fost luate în considerare aceste utilizări și evaluarea dozei zilnice admisibile stabilite de Comitetul pentru medicamente veterinare, pe care se bazează calculul respectivelor conținuturi maxime pentru reziduuri. S-a ajuns la concluzia că conținutul maxim pentru reziduuri propus de prezenta directivă nu determină nici depășirea dozei zilnice admisibile, nici efecte toxice acute.
(6)
Pentru a garanta o protecție adecvată a consumatorului împotriva expunerii la reziduurile de pesticide prezente pe sau din produsele pentru care nu s-a emis nici o autorizație, se recomandă ca valoarea conținutului maxim de reziduuri să fie stabilită la valoarea pragului de detectare pentru toate produsele prevăzute de directivele 86/362/CEE, 86/363/CEE și 90/642/CEE.
(7)
În consecință, este oportună modificarea anexelor la directivele 86/362/CEE, 86/363/CEE și 90/642/CEE.
(8)
Partenerii comerciali ai Comunității au fost consultați de către Organizația Mondială a Sănătății privind nivelurile propuse de prezenta directivă, iar observațiile lor au fost luate în considerare.
(9)
A fost luat de asemenea în considerare avizul Comitetului științific pentru plante, în special avizul și recomandările privind protecția consumatorilor de culturi alimentare tratate cu ajutorul produselor fitosanitare (11).
(10)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
În anexa II la Directiva 76/895/CEE se elimină rubrica privind „bromopropilatul”.
Articolul 2
În partea A din anexa II la Directiva 86/362/CEE se adaugă conținuturile maxime de reziduuri de pesticide pentru următoarele produse: abamectin, azociclotin și cihexatin, bifentrin, bitertanol, bromopropilat, clofentezin, ciromazin, fenpropimorf, flucitrinat, hexaconazol, metacrifos, miclobutanil, penconazol, procloraz, profenofos, resmetrin și bioresmetrin, tridemorf, triadimefon și triadimenol, enumerate în anexa I la prezenta directivă.
Articolul 3
Anexa II la Directiva 86/363/CEE se modifică după cum urmează:
(a)
în partea A se adaugă conținuturile maxime de reziduuri de pesticide pentru următoarele produse: abamectin, bifentrin, bitertanol, bromopropilat, ciromazin, flucitrinat, metacrifos, penconazol, procloraz, profenofos, resmetrin și bioresmetrin, tridemorf, triadimefon și triadimenol, enumerate în anexa II la prezenta directivă.
(b)
în partea B se adaugă conținuturile maxime de reziduuri de pesticide pentru următoarele produse: azociclotin și cihexatin, fenpropimorf, clofentezin și miclobutanil, enumerate în anexa III la prezenta directivă.
Articolul 4
Anexa II la Directiva 90/642/CEE se modifică după cum urmează:
(a)
se adaugă în anexă conținuturile maxime de reziduuri de pesticide pentru următoarele produse: abamectin, azociclotin și cihexatin, bifentrin, bitertanol, bromopropilat, clofentezin, ciromazin, fenpropimorf, flucitrinat, hexaconazol, metacrifos, miclobutanil, penconazol, procloraz, profenofos, resmetrin și bioresmetrin, tridemorf, triadimefon și triadimenol, enumerate în anexa IV la prezenta directivă;
(b)
conținutul maxim de reziduuri de etion în ceai se înlocuiește cu „3 mg/kg”.
Articolul 5
(1) Statele membre pun în aplicare actele cu putere de lege și actele administrative necesare pentru a se conforma articolului 4 litera (b) până la data de 31 decembrie 2002. Statele membre informează de îndată Comisia cu privire la aceasta.
Aceste dispoziții sunt aplicate începând de la 1 ianuarie 2003.
(2) Statele membre pun în aplicare actele cu putere de lege și actele administrative necesare pentru a se conforma articolelor 1, 2, 3 și articolului 4 litera (a) până la data de 31 mai 2003. Statele membre informează de îndată Comisia cu privire la aceasta.
Aceste dispoziții sunt aplicate începând de la 1 august 2003.
(3) Atunci când statele membre adoptă măsurile prevăzute la alineatele (1) și (2), acestea trebuie să conțină o trimitere la prezenta directivă sau să fie însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 6
Prezenta directivă intră în vigoare în a șaptea zi de la data publicării în Jurnalul Oficial al Comunităților Europene.
Articolul 7
Prezenta directivă se adresează statelor membre.
Adoptată la Bruxelles, 2 octombrie 2002.

Labels: 20
3
17
6